八月十一日次茶陵縣入湖南界有感
作者：李綱
朝代：宋

paragraphs: 憶昔湖南全盛日，郡邑郷村盡充實。
連年兵火人煙稀，田野荆榛氣蕭瑟。
我初入境重傷懷，空有山川照旌節。
試呼耆老細詢問，未語吞聲已先咽。
自從虜騎犯長沙，巨寇如麻恣馳突。
殺人不異犬與羊，至今澗谷猶流血。
盜賊縱横尚可避，官吏貪殘不可說。
挾威倚勢甚豺狼，刻削誅求到毫髪。
父子妻孥不相保，何止肌膚困鞭撻。
上户逃移下户死，人口凋零十無八。
九重深遠那得知，使者寛容失譏察。
今朝幸睹漢官儀，願使斯民再蘇活。
我聞此語心如摧，平生况有陽城拙。
行移州縣遣官僚，盡罷科須治姦猾。
巨蠧推窮付囹圄，社鼠城狐掃巢穴。
削平羣盜拊瘡痍，報政何須待朞月。
祖宗德澤感人深，周漢正賴宣光哲。
中興之運期有在，庶以涓微助溟渤。
少陵酷愛舂陵行，千古知心有元結。